Ispit savjesti za "surfere": Ispit savjesti prije i poslije boravka na Internetu 


Ovaj su "Ispit savjesti" sastavili osječki bogoslovi. Za sada nije dostupan u knjižarama 
negoli samo na pojedinim internet-stranicama. 


Svaki dan provjeravamo naš odnos s Bogom, funkcioniranje u obitelji, u školi i na poslu. 
Možda vrijedi provjeriti kako izgleda moj internetski moral. Tobože virtualan, a ipak stvara 
toliko emocija i osjećaja. Ponekad bez potrebe oduzima puno dragocjenog vremena, a s druge 
strane, stvara prigodu za upoznavanje novih prijatelja. Koliko smo sati proveli umreženi tražeći 
različite podatke? Koliko je od njih bilo stvarno važnih, a koliko sasvim beznačajnih? Za jedne 
je Internet postao dom, a za druge poslovno mjesto ili pak prigoda za druženje. Za neke je opet 
postao mjestom traženja Boga. A što je za mene? 


MOŽDA SE TU OBLIKUJE MOJA OHOLOST? 

Jesam li varao druge na internetu, želeći predstaviti sebe u boljem svjetlu? 

Jesam li namjerno pravio sebe boljim, pametnijim, bogatijim, zgodnijim? 

Jesam li se uzdizao iznad ostalih na chatu? 

Jesam li, koristeći se forumima i chatom, namjerno nastupao protiv drugih ljudi kako bi se 
ispraznio kroz svoju lažljivu elokvenciju? 

Koliko sam puta kroz svoju anonimnost ponižavao druge i podcjenjivao njihov internetski 
rad? 

Jesam li se istaknuo omalovažavajući slušanje i čitanje govora drugih surfera po Internetu? 
Je li mi se dogodilo nepoštivanje nečije privatnosti i uvjerenja? 

Jesam li zaslijepljen svojom izvanrednošću ograničavao slobodu javnog ispovijedanja 
vjerskih uvjerenja? 

POMAŽE LI MI INTERNET U RAZVIJANJU ZAVISTI? 

Jesam li znao dijeliti s drugima korisne informacije pronađene na mreži? 

Jesam li bio ljubomoran na druge, na njihovu popularnost, krivo ih optuživao? 

Koliko sam puta mijenjao svoje rečenice, sakrivao vlastito mišljenje, kako ne bi bio 
odbačen od društva? 

Jesam li tražio prijateljstva pošto-poto, bez obzira na vlastito dostojanstvo? 

Je li se moje funkcioniranje u virtualnom svijetu zasnivalo na stalnom očekivanju pohvala 
od drugih? 

Jesam li radoznao? 

Jesam li sve svoje snage usmjerio prema tome da moj blog ili internetske stranice budu 
najbolje i najsavršenije? 

Jesam li krao od drugih nelegalno s Interneta skidajući glazbu, filmove i programe? 

Jesam li upotrebljavao nelegalne programe? 

Jesam li žudio za popularnošću na chatu i na forumu? 


SLIČNO KAO U OBIČNOM ŽIVOTU UZ NAŠU PRIVOLU MOŽEMO I OVDJE 
OBLIKOVATI NAŠU LJUBOMORU! 


Jesam li bio ljubomoran zbog nečijeg uspjeha na Internetu? 

Jesam li podcjenjivao autoritet ostalih korisnika, operatora, moderatora, želeći na taj način 
zadobiti priznanje drugih? 

Jesam li vođen ljubomorom prisvajao sebi tuđe internetsko vlasništvo? 

NEUMJERENOST JE JEDNA OD VELIKIH OPASNOSTI! 

Je li mi se dogodilo da provedem čitav dan pred računalom? 

Jesam li zanemarivao svoje osobne obveze, obitelj, vjerske obveze provodeći puno vremena 
na Internetu? 

Jesam li razumno iskorištavao svoje slobodno vrijeme? 

Jesam li razmišljao koliko je nezdravo visjeti na računalu? 

Jesam li zanemarivao svoj san zbog zadovoljstva surfanja i chata? 

Jesam li postao rob Interneta? 

Znam li odijeliti bitne stvari od ugodnih? 

Jesam li ja zanemarivao kontakt s ljudima posvećujući više pažnje virtualnom kontaktu? 
Koliko sam puta zaboravio na molitvu jer sam visio na računalu? 

PONEKAD DOZVOLJAVAMO RAST GNJEVA U NAMA! 

Rabim li Internet za ispražnjavanje svojih frustracija? 

Jesam li okrivljavao osobe iz mreže za vlastite neuspjehe? 

Jesam li, uhvaćen u mrežu iluzije anonimnosti, postao prost i grub? 

Jesam li stavljao masku na svoje lice u trenutku uključivanja računala, jer u stvarnosti 
nisam hrabar reći ono što mislim? 

INTERNET JE TAKOĐER I IZVOROM BLUDNOGA GRIJEHA! 

Jesam li koristeći se Internetom gledao pornografske stranice? 

Jesam li pristupao "cyber-sexu", virtualnim spolnim odnosima? 

Jesam li zbog traženja novih virtualnih poznanstava varao svoga supruga ili suprugu? 
Jesam li koristi Internet kao sredstvo ispražnjavanja svojih seksualnih napetosti? 

Jesam li koristio dvosmisleni jezik komunikacije s drugim korisnicima Interneta? 


VELIKI GRIJEH KOJI UZIMA MAHA NA INTERNETU JE LIJENOST! 

Jesam li zanemarivao svoj razvoj u realnom svijetu jer virtualni svijet zahtjeva manje 
truda, snage, volje? 

Jesam li zanemarivao molitvu nakon noći provedene na kompjuteru? 

Koliko sam puta prisvajao tuđi rad zbog svoje lijenosti? 

Je li upotreba Interneta ograničavala moje djelovanje u realnom svijetu? 

Je li se moja prisutnost na Internetu temeljila samo na zabavi (igrice, Facebook, chat i si.)? 


Internet je postao mjesto na kojemu trebamo davati kršćansko svjedočanstvo! Možemo li 
podnijeti taj izazov? Došlo je vrijeme, da se odgovori na to pitanje! 


